"กรณ์" ตีกลับการบินไทย ขอกู้ 7.3 พันล้านไปปล่อยกู้ต่อ
โพสต์ทูเดย์-รมว.คลัง ตีกลับข้อเสนอการบินไทย ให้คลังกู้ 7,300 ล้านบาท มาปล่อยกู้ต่อจ่ายค่าเครื่องบิน ยันเหตุผลไม่เพียงพอ ไม่ใช่หน้าที่ของกระทรวงการคลัง
11 ม.ค. 2553

โพสต์ทูเดย์-รมว.คลัง ตีกลับข้อเสนอการบินไทย ให้คลังกู้ 7,300 ล้านบาท มาปล่อยกู้ต่อจ่ายค่าเครื่องบิน ยันเหตุผลไม่เพียงพอ ไม่ใช่หน้าที่ของกระทรวงการคลัง
นายกรณ์ จาติกวณิช รมว.คลัง เปิดเผยผลการประชุมคณะกรรมการกำกับนโยบายหนี้สาธารณะว่า ที่ประชุมไม่อนุมัติข้อเสนอของ บริษัท การบินไทย ที่ให้กระทรวงการคลังเป็นผู้กู้เงินในวงเงิน 7,300 ล้านบาท และนำมาปล่อยกู้ต่อให้กับบริษัท เพื่อนำมาจ่ายค่าเครื่องบิน เนื่องจากเห็นว่า เหตุผลที่ทางบริษัทเสนอมานั้นยังไม่เพียงพอ ซึ่งโดยปกติแล้วไม่ใช่หน้าที่ของกระทรวงการคลังที่จะต้องไปกู้เงินเพื่อมาปล่อยกู้ต่อให้กับการบินไทย
นอกจากนี้ ที่ประชุมได้อนุมัติให้ธนาคารอาคารสงเคราะห์ (ธอส.) กู้เงินเพิ่ม 1.6 หมื่นล้านบาท เพื่อใช้ขยายวงเงินสินเชื่อเพื่อให้ผู้มีรายได้น้อยสามารถเข้าถึงการมีที่อยู่อาศัย โดยมีกระทรวงการคลังเป็นผู้ค้ำประกัน